Valtioneuvoston asetus esitutkinnasta, pakkokeinoista ja salaisesta tiedonhankinnasta annetun valtioneuvoston asetuksen muuttamisesta

Valtioneuvoston päätöksen mukaisesti

*lisätään* esitutkinnasta, pakkokeinoista ja salaisesta tiedonhankinnasta annetun valtioneuvoston asetuksen (122/2014) 2 lukuun uudet 2 a – 2 b §, 3 §:ään uusi 2 momentti sekä 5 - 6 §, seuraavasti:

2 a §. *Poissaolevana vangitun henkilön kiinniottamisesta ilmoittaminen*

Ilmoituksen pakkokeinolain 3 luvun 12 §:ssä tarkoitetun vangitsemismääräyksen täytäntöönpanosta toimivaltaiselle tuomioistuimelle tekee kiinniottamisesta päättänyt poliisi.

2 b §*. Matkustuskiellon, tehostetun matkustuskiellon ja tutkinta-arestin käytön kirjaaminen*

Sen lisäksi, mitä pakkokeinolaissa ja tämän asetuksen 2 luvun 3 §:ssä säädetään, poliisi kirjaa poliisin tietojärjestelmään matkustuskieltoon tai tehostettuun matkustuskieltoon määrätyn henkilön passin ja matkustusasiakirjaksi hyväksyttävän henkilökortin luovuttamisen poliisille sekä edellä mainittujen asiakirjojen takaisin palauttamisen matkustuskiellon ja tehostetun matkustuskiellon päätyttyä.

Sen lisäksi, mitä pakkokeinolaissa ja tämän asetuksen 2 luvun 3 §:ssä säädetään, Rikosseuraamuslaitos kirjaa Rikosseuraamuslaitoksen tietojärjestelmään tehostetun matkustuskiellon ja tutkinta-arestin toimeenpanossa tarvittavat tiedot:

1) tehostetun matkustuskiellon tai tutkinta-arestin alkamis- ja päättymispäivästä; 2) tehostettua matkustuskieltoa koskevasta poikkeusluvasta; 3) tutkinta-arestiin määrätyn passin ja matkustusasiakirjaksi hyväksyttävän henkilökortin luovuttamisesta Rikosseuraamuslaitokselle sekä edellä mainittujen asiakirjojen takaisin palauttamisesta tutkinta-arestin päätyttyä.

Työjärjestyksessä määrätyn Rikosseuraamuslaitoksen virkamiehen on kirjattava tieto teknisten valvontavälineiden haltuun antamisesta tai ylle kiinnittämisestä Rikosseuraamuslaitoksen tietojärjestelmään.

3 § 2 mom. *Ilmoitus matkustuskiellosta*

---------------------------------------------------------

Sen lisäksi, mitä pakkokeinolaissa säädetään, toimenpiteestä päättäneen tuomioistuimen on viipymättä ilmoitettava poliisille tehostettuun matkustuskieltoon määräämisestä sekä tehostettua matkustuskieltoa koskevan tai sen voimassaoloon vaikuttavan päätöksen muuttamisesta tiedon tallentamiseksi poliisin tietojärjestelmään. Toimenpiteestä päättäneen tuomioistuimen on viipymättä ilmoitettava Rikosseuraamuslaitokselle tehostettua matkustuskieltoa koskevan tai sen voimassaoloon vaikuttavan päätöksen muuttamisesta tiedon tallentamiseksi Rikosseuraamuslaitoksen tietojärjestelmään. Pidättämiseen oikeutetun virkamiehen on ilmoitettava viipymättä tehostetun matkustuskiellon kumoamisesta Rikosseuraamuslaitokselle tiedon tallentamiseksi Rikosseuraamuslaitoksen tietojärjestelmään. Pidättämiseen oikeutetun virkamiehen on ilmoitettava viipymättä tehostetun matkustuskiellon kumoamisesta myös tehostetusta matkustuskiellosta päättäneelle tuomioistuimelle.

5 §. *Tutkinta-arestiin määrätyn velvollisuuksien rikkomisen selvittäminen ja sen kirjaaminen*

Sen lisäksi, mitä pakkokeinolaissa säädetään, epäillystä velvollisuuksien rikkomisesta on tehtävä ilmoitus yhdyskuntaseuraamustoimiston johtajalle.

Ilmoituksesta tulee käydä ilmi tiedot velvollisuuksien rikkomisesta epäillystä henkilöstä, selostus tapahtuneesta, tapahtumapaikka ja –aika sekä tiedot ilmoituksen tekijästä ja tapahtuman johdosta tehdyistä toimenpiteistä.

Velvollisuuksien rikkomisen selvittämisestä tulee kirjata Rikosseuraamuslaitoksen tietojärjestelmään rikkomuksesta epäillyn ja muun kuultavan henkilön henkilötiedot, tapahtumapaikka ja -aika sekä mistä velvollisuuksien rikkomisesta tutkinta-arestiin määrättyä epäillään, kuulemispaikka ja -aika, kuulemisen toimittaja sekä velvollisuuksien rikkomisesta epäillyn tutkinta-arestiin määrätyn henkilön ja muun kuultavan kertomus ja muu esitetty selvitys. Jos tutkinta-arestiin määrättyä ei ole voitu kuulla kuulemiselle varatusta tilaisuudesta huolimatta, on asiakirjaan merkittävä, miten tilaisuus tulla kuulluksi on varattu.

6 §. *Syyttäjälle tehtävän ilmoituksen sisältö*

Tutkinta-arestiin määrätyn velvollisuuksien rikkomisesta tehdään selvitys siten kuin pakkokeinolain 2 luvun 12 i §:ssä säädetään. Selvitys toimitetaan syyttäjälle epäiltyä törkeää velvollisuuksien rikkomista koskevan ilmoituksen yhteydessä. Ilmoituksesta on selvittävä, onko tutkinta-arestiin määrätylle annettu aiemmin kirjallinen varoitus sekä yksilöitävä mitä tutkinta-arestiin määrätylle asetettua velvollisuutta on rikottu ja miten.

Tämä asetus tulee voimaan 1 päivänä tammikuuta 2019.

Helsingissä päivänä kuuta 2018

Oikeusministeri  
Antti Häkkänen

xx